Papersnake/gushiwen huggingface dataset:
著雍执徐之岁三月望后一日率僮仆抵钟贾山采薪供爨至四月朔归每日阴雨
陶宗仪（明代）

系船溪水头，山中成久留。半月总值雨，一身都是愁。

哺雏败檐雀，逐妇深树鸠。薪采辍夫役，摘蔬荐晨羞。
燕子虚赠李清墨乞予诗试墨作七言谢之
洪朋（宋代）

黟川诸李今寂寞，潞州残圭大不恶。燕侯固穷亦好事，探囊持赠意不薄。

眼明见此陈家玄，径呼毛颖作七言。故知身外俱长物，子墨客卿聊忘年。
太常引（四月初八日庆六十）
汪元量（宋代）

广寒宫殿五云边。看天上、烛金莲。香袅御炉烟。拥彩仗、千官肃然。

世间王母，月中仙子，花甲一周天。乐指沸华年，更福寿，千年万年。
偈颂一百二十三首 其一○○
释崇岳（宋代）

大人具大见，大智得大用。一举定千差，百发而百中。

密赞中兴业，了无毫末共。福如沧海寿如山，赫赫声名继前踵。
句
李邴（宋代）

柳老抛绵后，梅酸著骨时。
偈颂一百零九首 其一○○
释可湘（宋代）

大藏小藏，尽从者里流出。放去千灯万焰，收来一月当天。

只如千收千放一句作么生判断，上元定是正月半。
苏州曲
沈明臣（明代）

阖庐城外木兰舟，朝泛横塘暮虎丘。
三万六千容易过，人生只合住苏州。
韦使君宅海榴咏
皇甫曾（唐代）

淮阳卧理有清风，腊月榴花带雪红。

闭阁寂寥常对此，江湖心在数枝中。
题苏小小像
于立（元代）

花宫玉燕啼酣春，春风劳劳驱梦云。梦嗔梦喜春不闻，红萱露滴真珠裙。

夜燕玎玲隔窗语，碧纱凝烟咽金缕。行云妒杀巫山女，芭蕉叶叶黄梅雨。
建溪舟行
黄裳（宋代）

两岸青山倒影浓，一江秋色两山中。扁舟不怯溯流水，天意借人帆上风。
公安
陆游（宋代）

地旷江天接，沙隤市井移。
避风留半日，买米待多时。
蝶冷停菰叶，鸥驯傍橹枝。
昔人勋业地，搔首叹吾衰。
送芍药者一首
苏籀（宋代）

披猖二十四风花，淑美丰融殿百华。
畀付碧茎頩粉蕊，薰裁温百叠鲜葩。
无言似笑诗魔恼，比韵侔娇女艳加。
壮岁逐春心欲谢，酥煎靡丽远泥沙。
范氏致爽园用石湖韵
孙应时（宋代）

山光突兀初寒外，竹色连娟细雨馀。
一段清奇彻肌骨，锦囊碎句懒能书。
和子华兄宴王道损公宇
韩维（宋代）

济济高燕会，众宾且喜乐。
方冬气常温，是日寒始若。
愁云际平林，垂见雪花落。
四座喜相顾，有引必虚爵。
中堂岂非佳，东圃罗帟幄。
当亭列射格，抗的明灼灼。
雕弓既出{左韦右长}，劲矢知在握。
主人揖让兴，客以次序作。
目惴彩枝移，心倾钟鼓数。
笑言何谑失，仪节亦称娖。
酒酣事颇变，极口纵谈谑。
失令固有罚，出语辄见酌。
平生爱疏放，论议鄙龊龊。
欢来一狂散，岂顾醒后怍。
诗人亦有言，善戏不为虐。
所赖众君子，阔达见表襮。
还家遂酩酊，岂复记鸣柝。
丑奴儿
张孝祥（宋代）

玉节珠幢出翰林。诗书谋帅眷方深。威声虎啸复龙吟。

我是先生门下士，相逢有酒且教斟。高山流水遇知音。
出守桐庐道中十绝
范仲淹（宋代）

陇上带经人，金门齿谏臣。
雷霆日有犯，始可报君亲。
宿广福寺
葛书思（宋代）

我非山中人，暂借山中宿。灵风散微阴，片月出乔木。

蕙帐栖夕香，古井汲寒渌。名缁多夙契，延坐同茗粥。

况与静者俱，缮性久已熟。清词丽陶谢，玄谈干身毒。

所愧形迹拘，无由寄高躅。钟声殷江岛，露气霭林麓。

良遇惬素怀，徘徊至天旭。
沈朝议挽词
林季仲（宋代）

擢第繇元祐，封侯迨绍兴。旷怀初不竞，薄俗漫多能。

勋业一壶酒，交游八尺藤。诸生话乡老，挥泪湿寒灯。
题朱庆馀所居
贾岛（唐代）

天寒吟竟晓，古屋瓦生松。寄信船一只，隔乡山万重。

树来沙岸鸟，窗度雪楼钟。每忆江中屿，更看城上峰。
恭进理宗皇帝挽词
马廷鸾（宋代）

尽拜宸奎赐，新编圣训成。
孙谋方燕翼，龙驭忽遐征。
四海尧音密，三年舜慕情。
因山图固在，合应若神明。
望雪山
高其倬（清代）

蜀山峍屼皆参天，雪山高压群山巅。剑岭巫峡总培塿，青城峨山差随肩。

禹迹不到失搜纪，遂使岳镇居崇班。五丁有力不敢凿，胚浑元气无雕镌。

到今尚存太始雪，盛夏早似初冬寒。我来成都苦卑湿，每遇高爽心安便。

入秋十日九阴雨，侧身西望空长叹。忽然金风扫霾翳，半空横转兜罗绵。

素云一段落天外，白头卓立罗烟鬟。天门玉龙露寒鬣，海风吹水排银澜。

数百里外一举首，爽气已到须眉间。竖指数峰插霄汉，如坐井底窥星躔。

压覆常忧坤轴折，回旋怕触曦车翻。高鸟之翔不敢度，往来或似飞空仙。

此外茫茫复何有，蜂屯蚁聚丛生番。乃知造物有深意，区界夷夏分中边。

刀州刺史真好事，欲通天险招呼韩。橐驼载布马载粟，罗致火罽收冰蚕。

去年行台留陆贾，今年绝塞归张骞。似闻西方诸部落，稽首请事天可汗。

蜀人弱脆蛮顽奸，畏之不啻雀见鹯。况复此曹不耕织，毳衣肉食劳县官。

安得天生巨灵手，擘山为塞邛崃关。
送郑寺丞过洪州 其一
彭汝砺（宋代）

盛德鸿枢后，才华日久新。声名飞海岳，步履望星辰。

棋锐如无敌，诗成似有神。当涂难久滞，行楫桂花春。
山居十首
陈造（宋代）

一室市声外，生经良不孤。
园花非独笑，风竹巧相娱。
为客求鹅母，供家课橘奴。
残年温饱尔，外此亦何须。
同倪
陈鉴之（宋代）

沿阶草软翠流长，境静蒲荷觉更香。清坐小亭丛竹近，暂停团扇受风凉。
行林间几三十里寒甚道旁有残火温酒举白方觉
林用中（宋代）

高山绝顶雪千堆，凛裂冰肤这几回。
行到林间得残火，借它燃烬暖寒杯。
晚色
蔡襄（宋代）

晚色在何处，楼高天宇低。
閒云无去住。归燕自东西。
鄱阳皮录事
杨亿（宋代）

松陵遗集占风骚，故国田园没海涛。
三世青毡传旧物，十年黄绶欢徒劳。
谢塘春草侵魂梦，潘县秋霜入鬓毛。
鄱水黄金漫如粟，想君终不染脂膏。
登石伞峰
路黄中（唐代）

总戎诣幽胜，天使相追随。跻山玉笥号，到峰石伞奇。

接武白云表，放情玄月时。恬旷薄沆瀣，峻极超崦嵫。

平视羲和辔，俯观朝夕池。岩中复何揖，坐位多所宜。

郁烈桂香眇，寅缘霞彩披。孤光逗绮翼，独秀分琼枝。

灵气达心久，华容招目移。遂忘日云暮，登降不知疲。

眷言丘壑士，养节松竹滋。感激旌盖顾，干以献贞词。
顺维那归仰山
释月涧（宋代）

近日传闻小释迦，恣施瞎棒与盲枷。再参通我一转语，春至山山桃自花。
夏日联句
李昂1（唐代）

人皆苦炎热，我爱夏日长。——李昂
熏风自南来，殿阁生微凉。——柳公权
初夏即景
徐咸安（清代）

漫言春色好，春色不如今。红落几番雨，绿添无数阴。

荷圆初贴水，竹稚未成林。触景便成趣，凭栏时一吟。
赋得草色寄同袍友人
王恭（明代）

色借罗衣绿更新，乐游原上几回春。只今烟雨河桥路，愁对青青忆远人。
壬戌北赴成均尤含送至虎丘题画志别
沈守正（明代）

眼底杯干即别时，秋风渐美竟何之。多情只有虎丘月，缱绻随人不暂离。
圆通禅院先君旧游也四月二十四日晚至宿焉明
苏轼（宋代）

火岂此祥乎乃作是诗院有蜀僧宣逮事讷长老识先君云石僧峰头路接天，梵音堂下月临泉。
此生初饮庐山水，他日徒参雪窦禅。
袖里宝书犹未出，梦中飞盖已先传。
何人更识嵇中散，野鹤昂藏未是仙。
崇礼次韵奉酬聊致挽留之意
綦崇礼（宋代）

归艎少缓不须摧，更待东城一访梅。铁石心情犹解赋，芝兰风味合相陪。

腊残绝讶迟迟见，春近何妨得得来。清赏未谐君欲去，临邛谁与共衔杯。
扶风马君挽词
楼钥（宋代）

闾里久湛浮，真成马少游。
有才堪办剧，无命盍归休。
鸡唱言何达，鸿冥逝不留。
佳城送君处，风撼白杨秋。
望海朝（庆八十）
史浩（宋代）

熊罴嘉梦，风云享会，石番溪应卜之年。黄菊萃英，红萸酿馥，安排预赏芳筵。环佩拥神仙。向粉额两字，金缕红鲜。最好花裀展处，双凤舞翩翩。

人人竞擘香笺。璨珠玑溢目，祝颂无边。彭祖一分，庄椿十倍，千秋未足多言。日驭且停鞭。把燕闲欢乐，分付壶天。笑享亲朋岁岁，春酒庆团圆。
别薛华
王勃（唐代）

送送多穷路，遑遑独问津。
悲凉千里道，凄断百年身。
心事同漂泊，生涯共苦辛。
无论去与住，俱是梦中人。
戏答佛印
苏轼（宋代）

远公沽酒饮陶潜，佛印烧猪待子瞻。
采得百花成蜜後，不知辛苦为谁甜。
秋日过龙兴观墨池
李翔（唐代）

独登仙馆欲从谁，闻有王君旧墨池。苔藓已侵行履迹，洼坳犹是古来规。

竹梢声认挥毫日，殿角阴疑洗砚时。叹倚坛边红叶树，霜钟欲尽下山迟。
史十伯强浮沈市廛自号道人而笔力议论不可掩
韩元吉（宋代）

头上尘冠岂易弹，匣中长剑箧中丹。
放怀风月真余事，好向朝廷策治安。
和陈处士在雍丘见寄
徐铉（宋代）

衰薄喜多幸，退公谁与闲。
高人乘兴去，相望两程间。
卷箔有微雪，登楼无远山。
清谈胜题赠，何日杖藜还。
咏小山
李世民（唐代）

近谷交萦橤，遥峰对出莲。径细无全磴，松小未含烟。
次韵裴仲谟和何先辈二首
秦观（宋代）

汝南古郡寡参寻，兀兀长如鹤在阴。
支枕星河棋醉後，入帘风絮报春深。
青山未落诗人手，白发谁知国士心。
多谢名郎传绿绮，愧无佳句比南金。
寄甘露传祖宣老二首 其一
吴则礼（宋代）

千秋北固旧知名，想见禅房掩昼扃。坐上休论失匕箸，定中那复骇雷霆。

图书遮榻青灯暗，钟鼓喧江白浪腥。天外楼台近浮玉，与谁飞锡过南𤃩。
抱拙以三通鼓为韵见寄次韵
胡仲弓（宋代）

夜阑缺月浸寒潭，乱山倒影空中涵。
此时万籁寂无语，碧云郁中如晴岚。
可人已趁春风去，举杯中影成三三。
割席赋诗斗击钵，舟中醉卧推枕函。
红尘眯目空相蒙，千金市骏轻花骢。
保如浓墨恣挥洒，笔锋扫退江文通。
锦绣丛中燕莺侣，惜花爱作风光主。
何如挥尘共清谈，朝访安石暮夷甫。
焚香烧烛恣狂吟，管甚冬冬催五鼓。
赋林氏集云庵
刘黻（宋代）

云入此山深，余常拄瘞行。
客樵分茗处，碑碛半苔侵。
地僻终招隐，池清独照心。
顺宁皆是道，谨勿厌书林。
咏史
刘知几（唐代）

汎汎水中蓱，离离岸傍草。逐浪高复下，从风起还倒。

人生不若兹，处世安可保？遽瑗仕卫国，屈伸随世道。

方朔隐汉朝，易农以为宝。饮啄得其性，从容成寿考。

南国有狂生，形容独枯槁。作赋刺椒兰，投江溺流潦。

达人无不可，委运推苍昊。何为明自销，取讥于楚老？
戊午夏五月六日过访邓玄度如水居偕陈仪翔留酌用玄度韵赋谢 其二
张萱（明代）

何来褦襶下车逢，不用金盘浸白龙。热客丛中容冷眼，火云门外幻奇峰。

敲灯半落窥檐月，报晓惊闻隔水钟。见说苍生问高枕，岩居休遣碧山重。
堂梁
恩华（清代）

籁寂天空漏已沈，一声清唱警尘心。林原响振孙公啸，月夜情酣渔父吟。

陔下似传驱楚策，雍门犹见绕梁音。宵严旧载金吾令，听到更残韵转森。
满江红
晁端礼（宋代）

五两风轻，移舟向、斜阳岛外。最好是、潇湘烟景，自然心会。倒影芙蓉明镜底，更折花嗅蕊西风里。待问君、明日向何州，东南指。

人生事，谁如意。剩拚取，尊前醉。想升沈有命，去来非己。菊老松深三径在，田园已有归来计。问甚时、重此望归舟，远相对。
读书东林书院追怀邵文庄公二首 其一
黄世则（清代）

二更古寺一灯青，梵阁秋风语刹铃。铃语分明谈往事，萧萧落木晚柑亭。
和谢吏部铁字韵三十四首·自叙三首
邓肃（宋代）

恶声不入伯夷耳，严陵拂袖钓寒水。
古来豪杰例幽居，佩{革遂}肯随舟人子。
造化炉中忽为人，笑笑随缘又何嗔。
细语粗言俱入妙，醉中不必更陶真。
年来三复韦编绝，得趣无多一味拙。
物外翛然我已仙，不愁石髓坚如铁。
神宗皇帝挽词 其四
文彦博（宋代）

老臣逢圣运，受眷特优隆。觐礼超群后，官仪极上公。

皇慈矜旧物，帝念录微功。一酌尧樽异，三篇说命同。

斯心期检玉，不意遂遗弓。声暨要荒外，哀缠普率中。

凄凉石门路，惨淡柏城风。血泪盈襟陨，何由报昊穹。
盘洲杂韵上 碧芦步
洪适（宋代）

津头晚风急，攲倒一丛芦。宿雁逢清泚，飞来作画图。
襄校东阳县试卷事竣柬梓材
许传霈（清代）

东白巍峨毓秀奇，搜岩采干系吾思。方欣文字随缘结，适届珊吾撒网期。

首夏风光荣草木，残春烟景艳台池。筵烧椽烛纱窗静，梦醒藤床角枕移。

问字非关扬子宅，瞻型恰傍向公祠。红莲朵朵廓开缓，白战家家铁不持。

院锁无哗清雀角，笔排有阵落乌丝。惊人未得长城句，快我先闻幼妇词。

乱似暮鸦当户噪，情同归燕隔帘窥。为分燕石心常苦，恐溷鱼珠手屡披。

冰雪为怀量玉尺，文章佐酒酌琼卮。芭蕉绿荫粗能赋，泉石清音可与诗。

思坂谁堪展骥足，解经绝少说羊皮。书多破体区淮别，句碍冘长去蔓滋。

既获品题佳士许，更教得失寸心知。标来新义差明眼，思入匪夷亦解颐。

十倍邻封才济济，兼旬分校日迟迟。鸡群不数尝千蹠，鹤立偏教失一夔。

漫道晷檐争小试，还占台阁是初基。儒臣云集欣留葛，孝子风徽赖有斯。

石叱洞天仙得路，金携昏夜我谁欺。幸资璞玉他山错，岂乏明珠沧海遗。

沆瀣从知关夙契，苦辛敢自负初时。功名鹊起前程远，八华遗芳在得师。
婺七贤诗 其五 柳文肃道传
胡应麟（明代）

文肃兴闾阎，挥毫走当代。文事既渟泓，儒宗亦映带。

毫濡瀫川涘，研涤浦阳濑。一传太史公，粘天决千派。
农夫二首 其一
安祯（清代）

兴到溪头散步，倦来石罅欹眠。不愿圣明捐税，但求雨泽零田。
对月简松庐
葛绍体（宋代）

但爱秋月明，不厌秋夜永。
掀髯立长风，舞手弄孤影。
天净神宇清，露重衣袂冷。
隐约辨山河，分明认奎井。
一笑震九霄，唤起迷者省。
贺新郎 送湘芷大弟南归就婚蒋氏，吉期适新正望后一日也
李佩金（清代）

香绾同心篆。趁明蟾、良宵二八，芳梅初绽。绣仗纱笼行婀娜，是芳笙歌凤管。

正璧月、琼枝潋滟。迎得青溪人似玉，喜璇闰、合卺鸳鸯宴。

红烛底、人争看。

萧郎自是神仙眷。倚屏山、衣香钏韵，几回偷盼。恼乱灯花摇不定，斜映檀腮半面。

听莲漏、穿花三转。明日绿窗拈彩笔，对芙蓉、商略眉深浅。

携翠袖、整金钿。
扬州慢 留别孙晴斋
李恰（宋代）

碛漠沙尘，边楼烟雨，论交算是心知。猛凄飙乍厉，触别绪丝丝。

心凉夕、虫吟幽怨，冷灯凝豆，萤影侵帏。奈浮云、踪迹无端，又惹沾衣。

稻粱作计，笑天涯、何事奔驰。早射虎山空，盘雕路迥，怕说襟期。

家在洞庭深处，湘波碧，都是相思。念人间沧海，朝朝多少迁移。
宫词
宋白（宋代）

春雪轻轻洒露盘，直珠箔外玉勾栏。
仙妃未起宫娃小，错报西楼晓月寒。
七夕漫兴
萨玉衡（清代）

玉露金风冷画屏，南来愁见五秋萤。才非服轭名何益，织不成秋涕独零。

世路艰难宁一水，人生离合悟双星。今宵仙会能多少，漏箭休催转翠軿。
西岩寺
翁彦国（宋代）

涧行屈曲似乘槎，流水漂裙乱晓霞。紫翠堆中访萧寺，隔溪烟树两三家。
蚕
卢钺（宋代）

春蚕运巧起经纶，底事周防反杀身。
鼎镬如归缘报主，羞他肥禄避危人。
青玉案 题赵夫人文淑画
陆敏（清代）

寒山闺秀神清彻。映千尺，流泉雪。忽见花开来舞蝶。

缣缃乍展，丹铅漫染，点缀香痕湿。

玉人天授生花笔。非雾非烟空翠滴。好鸟和鸣呼欲出。

红蕉白萼，柔枝嫩叶，生意毫端集。
禁中夜作书与元九
白居易（唐代）

心绪万端书两纸，欲封重读意迟迟。
五声宫漏初鸣夜，一点窗灯欲灭时。
寒塘洑望黄罴岭
项安世（宋代）

忆上黄罴岭，年时白汗倾。如今青箬底，卧看黑云生。

山骨穿江过，岩头夹岸狞。似嗔舟楫驶，故作石滩鸣。
念奴娇
陈之贤（清代）

炎精昌运，庆天为笃生，中兴人杰。横臆甲兵三百万，要扫群胡妖孽。抚弱怜贫，排奸击暴，所至人推服。飘飘志气，伟哉一代英特。

预信衮衮公侯，名闻英胄，素有阴功迹。腾踏从天上去，笑作龙头奇客。相印重封，将符再绾，尽履青毡物。寿杯满泛，年年长醉正月。
为邓静春作幽谷图
朱德润（元代）

山深冥冥溪谷阴，怪石突出当重林。回壑奔流石礧磈，寒雾喷薄浮轻岑。

猿猱飞攀山欲立，悬崖老树苍鳞湿。有客担簦负长笈，欲行不行驴脚涩。

风吹征衣天欲暮，旅馆不逢前沮渡。此际遥知行路难，却向今朝画中睹。
嘲布谷
陆游（宋代）

时令过清明，朝朝布谷鸣。
但令春促驾，那为国催耕。
红紫花枝尽，青黄麦穗成。
从今可无语，倾耳舜弦声。
水调歌头·冬夜遣怀兼寄王正子先生广东
陆震（清代）

醉后发长啸，把酒向天祈。人间富贵何限，臣亦讵能希。

但愿薄富来岁，收得稻粱十斛，可使妇无饥。从此免行役，长守钓鱼矶。

寒窗外，风飒飒，雨霏霏。灯孤漏永，此情真使泪沾衣。

那知七千里路，尚有白头游子，三载不能归。今夕乱山外，应梦到亲闱。
诗偈 其七十一
庞蕴（唐代）

无事被他骂，佯佯耳不闻。舌亦不须动，心亦不须瞋。

关津无障碍，即是出缠人。
和魏定父早春十首
王之道（宋代）

春到花梢一点红，吹嘘应谢晓来风。
南国缭绕城边路，无限诗情杖履中。
清平乐·雨晴烟晚
冯延巳（五代）

雨晴烟晚。绿水新池满。双燕飞来垂柳院，小阁画帘高卷。
黄昏独倚朱阑。西南新月眉弯。砌下落花风起，罗衣特地春寒。
曩备员宫属令旨画箑觅诗字以金书
姜特立（宋代）

时颁便面觅新诗，巧画花枝作好题。
多谢东皇不嫌弃，亲将仙手写金泥。
寄陈古堂 其一
翁森（宋代）

往来几兴亡，古今一天地。而人生其中，云胡不自贵。

渺予寸心孤，浩发千载喟。残夜抱遗编，青灯照无寐。
小重山·堪叹环中这只牛
王哲（金朝）

堪叹环中这只牛。龙门角子稳，骋风流。身如泼墨润如油。贪斗壮，牵拽不回头。苦苦几时休。力筋都使尽，卧犁沟。被人嫌恶没来由。闲水草，难免一刀忧。
四时
陶渊明(一说顾恺之)（魏晋）

春水满四泽，夏云多奇峰。
秋月扬明晖，冬岭秀孤松。
颂古二十九首
释师体（宋代）

兵行诡道，贼是家亲。
无功受禄，有理难伸。
水仙花
陶孚尹（清代）

澧兰沅芷若为邻，澹荡疑生罗袜尘。昨夜月明川上立，不知解佩赠何人？
次京师韵送表弟程懿叔赴夔州运判
苏轼（宋代）

与子甥舅氏，摧颓各苍颜。
并为东诸侯，长此佳江山。
寒松无时东，安得插髻鬟。
惟将老不死，一笑荣枯间。
我甚似乐天，但无素与蛮。
挂冠及未耄，当获一纪闲。
子亦拙进取，才高命坚顽。
譬如万斛舟，行此九折湾。
仲氏新得道，一沤目尘寰。
岁晚家乡路，莫遣生榛菅。
任河池漫成八句
黄公仪（明代）

衔恩西去守河池，节操承家愿未移。接籍已知生齿寡，前驱安怪吏人迟。

蛮风肯为双轓肃，昼日偏宜一鹤随。郑侠有图吾可绘，入疆何敢复言疲。
资州路月山亭
范祖禹（宋代）

轩亭枕苍峰，缥缈视空阔。
长江翻天去，回斡地轴折。
洪涛破山翻，崖谷尽争裂。
孤云行无踪，飞鸟去自没。
游子怨路长，烦襟此披豁。
昔观黄河流，浩荡窥禹穴。
乾坤何壮观，永叹旧游绝。
兹亭虽非匹，山水颇秀发。
茫茫八紘内，所历但毫末。
安得乘飞飙，人寰瓷超越。
左司李重贤远清亭
宋褧（元代）

亭下盆池漾绿光，红妆翠盖似横塘。不须玉井十丈藕，自有鉴横五月凉。

座上莫闻金鼎篆，尊前仍注碧兰香。主人逸兴幽人句，多幸俱留百世芳。
宫词一百首
岳珂（宋代）

五原塞上款呼韩，春草新迷拜将坛。
从此车书三万里，边臣日日奏平安。
偈颂十五首 其六
释慧方（宋代）

瑞雪飘空，银蟾出海。曹山异中见异，庞公手里明机。

一个觌面全提，一个通途叶妙。
巢云看牡丹酬广慈静主
释函是（明代）

看花再上一层峰，明岁新知即旧逢。春露已承当日渥，御袍先赐隔年封。

娟娟国色含风净，郁郁天香裛雨浓。金带莫愁迟莫意，魏公门外许从容。
刑部鲁员外富春山读书处
王褒（两汉）

泊舟富春渚，蹑屩富春山。荒台见遗构，下瞰沧江寒。

中有绩学子，辛苦服儒冠。岩扉入松柏，猿鸟时往还。

扫榻落叶下，捲幔浮云閒。横经对秋月，遥音薄林峦。

岂谓耽章句，斯道常先难。朅来千载馀，翱翔贤士关。

持节出乌府，典宪佐秋官。南山宿雾姿，文采何班班。

高冈鸣阳侣，九仞云逵翰。值此明盛时，玉佩声珊珊。

矫首读书处，烟萝邈跻攀。严陵客星隐，清名满人间。

出处虽异途，我心求所安。
次韵陈中玉大卿二首 其二
李纲（宋代）

叨尘黄阁值明时，推挽英髦愧力微。海上相逢颜愈渥，箧中谁谓出无衣。

救焚拯溺非天数，脩政攘夷赖主威。旧国故乡休怅望，中兴恢复伫旋归。
旅食
汪中（清代）

旅食秋江上，浮生感二毛。畏谗多礼数，居贱习忧劳。

野性存麋鹿，机心对桔槔。百年将母计，未敢托名高。
五三洲岩
曾丰（宋代）

南中岂无岩，三洲盖其杰。
朅来五羊初，满听行人说。
今乘急雨五，吾屐不遑蜡。
遥观似舜峰，近视疑禹穴。
数轩腹空洞，十丈口谺豁。
恍焉入其间，眼乱欲生缬。
宽处晃如堂，狭处黝如闼。
弯跧角门隈，屈曲磴道劣。
土膏兀参差，形象鬼塑湼。
人立双足欹，兽卧半身没。
斑烂旋洑文，钩锁玲珑骨。
伏撑突如栌，斜拄岌如棁。
倒悬云乳凝，上溜井花冽。
地空声殷雷，石卤色蒸铁。
暗中渥微明，圆处留小缺。
倒指数不胜，百怪千万谲。
五人得娱嬉，造物费曲折。
静言万物初，含气如聚沫。
流者气之融，峙者气之结。
时于融结间，故故出奇绝。
巨灵盘古机，虽妙不容测。
要之幻虚空，无乃等戏剧。
居人玩视之，过客三叹息。
濂溪舣行舟，眉山税归辙。
篮舆相踵来，潇洒祖无择。
三公走龙蛇，千载磨岁月。
夫谁四三公，吾学亦云末。
引杯酌髯丞，未老其勿辍。
朝夕神所五，古今理之窟。
从渠好事人，而酷嗜尤物。
送胡道士
贾岛（唐代）

短褐身披满渍苔，灵溪深处观门开。却从城里移琴去，

许到山中寄药来。临水古坛秋醮罢，宿杉幽鸟夜飞回。

丹梯愿逐真人上，日夕归心白发催。
秋感
孙致弥（清代）

辽海关门百二雄，长城万里忆先公。储胥自有风云护，部曲空先带砺功。

一战龙旗劳汗马，廿年贝锦怨藏弓。不堪蔓草祈连冢，况复铜驼恨未穷。
小憩梵安寺
葛绍体（宋代）

浅绿深红映夕岚，子规声在虎溪南。
明朝尘土又归去，长忆来时三月三。
晴步西园
文同（宋代）

急雨正新霁，林端明晚霞。
松亭临旷绝，竹径入欹斜。
花落留深草，泉生上浅沙。
稚圭贫亦乐，一部奏池蛙。
重九独坐玉麟堂
范成大（宋代）

江上西风动所思，又将清赏负东篱。
年年客路黄花酒，日日乡东白雁诗。
笼月秦淮无旧曲，驰烟钟阜有新移。
人生笑口真稀阔，况值官忙闵雨时。
早秋桐庐思归示道谚上人
皎然（唐代）

桐江秋信早，忆在故山时。静夜风鸣磬，无人竹扫墀。

猿来触净水，鸟下啄寒梨。可即关吾事，归心自有期。
梦秦少游
邹浩（宋代）

淮海维扬第一流，三关齐透万缘休。真心岂复随灰劫，遗骨终然寄橘州。

专为流通深叹赏，莫相钝置豁愁忧。觉来欲语无人听，屋角荧荧空斗牛。
淬剑图为张仲率赋
欧大任（明代）

大江来万里，持以淬吴钩。波似清漳夕，山疑赤堇秋。

含光开电照，飞景带星流。好去张公子，时时看斗牛。
兰若杂言 其六
释净端（宋代）

老拙懒陪尘俗客，茅堂挣坐复安眠。林间莫道无看待，松竹溪山在目前。
溪流
廖行之（宋代）

溪流一作神仙遇，岁岁桃花落复开。
谁控空岩守奇鬼，岂唯尘俗到云来。
彭泽昌黎一是非，悠悠千古谩传疑。
苍崖何物扃岩窦，独许当时渔父知。
桂隐纪咏·檨蘋舟
张镃（宋代）

玉立蜻蜓小，香欺漫港秋。
百年清绝意，孤棹抵封侯。
百丈大师赞
释清远（宋代）

慧灯续传，福庭宜敞。常住世间，水月镜像。是谓丛林，大智百丈。
秦沟粉黛砖砚歌
汪端（清代）

南唐砚山不可见，人间犹剩南唐砚。香姜铜雀久销沈，幻出秦宫云一片。

六国蛾眉竞晓妆，歌台舞殿起阿房。星荧明镜骊山远，涨腻凝脂渭水香。

四围错落珠玑细，粉晕斑斑黛痕翠。临波想见卷衣人，玉姜艳逸文馨丽。

深锁长门卅六年，鱼膏银海閟重泉。御沟空照秦时月，春水流花冷暮烟。

楚人一炬悲焦土，留得残砖碧苔古。建业文房好护持，钟山小隐风流主。

金镂应填绝妙词，新声曾谱恨来迟。红罗亭榭瑶光殿，知付娥皇付保仪。

一行题跋忠宣笔，昆刀细划龙山雪。早春独殿赋梅花，不碍广平心似铁。

何处香花识旧墩，百年流转到清门。松烟寒滴蟾蜍泪，兰篆红销晰蜥蜴魂。

秦台未到吹箫处，秦山尚有宫人墓。澄心堂纸玉管毫，夜镫还写《阿房赋》。
外道李浩求归再用韵示景贤
耶律楚材（元代）

自从一箭透重关，触处忘缘触处闲。莫问羔裘横毳衲，从教华发映苍颜。

水声说法起予甚，山色呈机不我悭。寄客天涯乐如许，问渠何必更南还。
罗汉菜
释梵琮（宋代）

根尘脱落超诸有，岂与寻常种草同。
塞断衲僧三寸舌，横身钵里展神通。
观雨
陈与义（宋代）

山客龙钟不解耕，开轩危坐看阴晴。
前江后岭通云气，万壑千阴送雨声。
海压竹枝低复举，风吹山角晦还明。
不嫌屋漏无乾处，正要群龙洗甲兵。
灵泉翀举自有诗十八章留人间今止存五遂续之 其六
滕斌（元代）

如剑斯泉，如瓮斯石。夜横紫箫，吹散寒碧。
被弹
皇甫汸（明代）

乐子初遭谤，云卿始被弹。谅无曾母察，宁免郑人看。

积口销金易，伤心辩玉难。倾危迷后诫，倚伏昧前端。

自不干丞相，何曾拜美官。传经翻取累，辞邑岂怀安。

骑省淹三徙，鸰原慨独叹。感时空岁月，行路屡波澜。

是木聊容散，非冰亦可寒。蹐躬怜地厚，矫首望天宽。

域内穷悲阮，河阳拙谢潘。从兹避机事，永托冥飞翰。
宛陵送李明府罢任归江州
来鹄（唐代）

菊花村晚雁来天，共把离觞向水边。官满便寻垂钓侣，

家贫已用卖琴钱。浪生湓浦千层雪，云起炉峰一炷烟。

倘见吾乡旧知己，为言憔悴过年年。
送何于逊游衡岳三首 其三
黎民表（明代）

姒皇昔导江，翻然感玄夷。奇文镂金简，夭矫鸾凤披。

灵踪閟草镂，神功播无涯。彼美昌黎子，千秋乃来仪。

精诚迪穷昊，白日回阴霏。镵厓纪大雅，逸韵凌云飞。

钦圣有逸轨，怀贤注遥思。慎矣涉脩路，跂尔琼树枝。
忆襄阳旧游，赠马少府巨
李白（唐代）

昔为大堤客，曾上山公楼。开窗碧嶂满，拂镜沧江流。

高冠佩雄剑，长揖韩荆州。此地别夫子，今来思旧游。

朱颜君未老，白发我先秋。壮志恐蹉跎，功名若云浮。

归心结远梦，落日悬春愁。空思羊叔子，堕泪岘山头。
望仙门·玉壶清漏起微凉
晏殊（宋代）

玉壶清漏起微凉。好秋光。金杯重叠满琼浆。会仙乡。

新曲词丝管，新声更飐霓裳。博山炉暖泛浓香。泛浓香。为寿百千长。
冯存澄为明皇占
佚名（唐代）

合因斩关，铸印乘轩。始当果断，终得嗣天。
游北园辄成二颂呈芳公长老
韩维（宋代）

万法都来一道场，游行何处不真常。
临风不用提玄旨，翠竹森森自短长。
大雪独留尉氏
苏轼（宋代）

古驿无人雪满庭，有客冒雪来自北。
纷纷笠上已盈寸，下马登堂面苍黑。
苦寒有酒不能饮，见之何必问相识。
我酌徐徐不满觥，看客倒尽不留湿。
千门昼闭行路绝，相与笑语不知夕。
醉中不复问姓名，上马忽去横短策。
上元夜雪有感
梅尧臣（宋代）

去年昭亭阳，今夜苦风雪。
及雪在京城，宵灯亦将灭。
石花广袖轻，梅蕊新妆絜。
匆匆竞还家，陌上乱车辙。
清平乐 韭花馆春日作
姚燮（清代）

阑杆空处。扑入东风絮。两两鹧鸪啼不住。却又无烟无雨。

春愁乱似杨丝。春腰瘦似杨枝。夕燕未知归否，卷帘待了多时。
送郝郎中为浙西判官
徐铉（宋代）

大藩从事本优贤，幕府仍当北固前。花绕楼台山倚郭，

寺临江固水连天。恐君到即忘归日，忆我游曾历二年。

若许他时作闲伴，殷勤为买钓鱼船。
水调歌头·台星明翼轸
赵师侠（宋代）

台星明翼轸，和气满潇湘。长淮胜处地灵，应产股肱良。共仰三朝元老，要识一时英杰，人物自堂堂。直气薄霄汉，德望耸岩廊。拥貔貅，森棨戟，镇藩方。折冲樽俎，春融花柳侑壶觞。两世麟符玉节，九郡恩风惠雨，仁者寿宜长。凤诏来丹阙，绣衮觐明光。
绿衣使辞
杨维桢（元代）

绿衣使，朱冠缨，西来万里陇山青。金精气清儆，直言语分明。

藏不得，房中秘，人不知，近窃宁王玉笛吹。殿上儿，老莱戏，十幅锦绷摇虎翅。

皂雕不语君王私，拜尔君王绿衣使。
贺新郎（贺李簿生孙）
伍梅城（宋代）

甲子头春雨。知老天、净洗荆扬，十年烟雾。夜半堕中星一颗，飞下五云深处。帝亲敕六丁呵护。须信斯人为世瑞，非人龙、定是文中虎。斗世道，系天数。

此儿殊怕人惊顾。况当家、廷评为祖，大中为父。料想廷评公一笑，笑对大中共语。应自把、小程夸取。会见九州熙白日，做状元、宰相荣门户。年正少，上新具。
句
李康成（唐代）

因缘苟会合，万里犹同乡。运命倘不谐，隔壁无津梁。

（《经籍考》云：康成编《玉台后集》，中间自载其

诗八首，如《河阳居家女》长篇一首，押五十二韵，

若欲与《木兰》及《孔雀东南飞》之作方驾者，

末四句云云，亦佳）
八阵图
洪咨夔（宋代）

负卦龟藏尾，鸣皋鹤引吭。
纵横中左右，奇正锐圆方。
石挟孤忠在，江输宿恨长。
无人同领会，搔首立斜阳。
侍耕诗三首 其一
赵鼎臣（宋代）

记取宣和第一年，銮舆晓出劝耕田。侍臣竞欲终千亩，大半农夫不暇鞭。
风入松 寄淑贞姊
陆茜（清代）

篝灯掩映夜凉时。红褪海棠枝。残蛩四壁寒声咽，听声声、说尽相思。

十二阑干秋老，满林黄叶离披。

年来雁影渐分飞。白发日依依。故乡莫虑烟波阔，梦魂儿、携手同归。

霜冷鸿啼云外，一钩月浸窗西。
闻洪稚存自西域释还
应澧（清代）

一官狂戆近沽名，匹马安西万里行。隔岁雷霆天霁怒，逐臣席帽夜论兵。

方流玉水夸亲历，积石河源忆改更。归及酒泉应失笑，渴羌依旧醉颜赪。
病阿速（阿速，蒙古别号也）
袁凯（明代）

杭州阿速病可伤，况复四体多金创。
口粮开除但乞丐，终日哀鸣行路傍。
自言家在云中住，兄弟既死惟爹娘。
往年江南妖贼反，圣旨差我随平章。
同行二千五百辈，辈辈选用皆精强。
孰知江南风土异，不比中原尽平地。
中原地平好驰逐，一人腾骧万人废。
江南地卑山林密，泥深马滑无由立。
角弓着雨软如绵，咫尺相看不能射。
九月十月岁云莫，贼兵突入观音渡。
平章脱身向东去，太半尽死无人顾。
我幸不死病已危，丞相被逐无依归。
异乡此日谁相慰，只似天边孤雁飞。
再吟六诗四首拜呈 其二
孔平仲（宋代）

累日欲修礼，今兹清饮陪。位分乾卦画，人比晋卿才。

宗庙精禋近，侯邦舞羽来。光华连七璧，符采缀三台。

仪凤须论德，良弓自有材。雄铓皆帝剑，直节倍公槐。

吏计无先善，人情且去哀。箴思丹扆补，彩喜碧油回。

穆若亲朋会，欣然肺腑开。驰蛟参骏轨，朽驭愧驽骀。
鲁侯养鸟
庄子（先秦）

昔者海鸟止于鲁郊，鲁侯御而觞之于庙。奏《九韶》以为乐，具太牢以为膳。鸟乃眩视忧悲，不敢食一脔，不敢饮一杯，三日而死。此以己养养鸟也，非以鸟养养鸟也。
阅明妃传
华岳（宋代）

汉家金帛作山堆，无奈酋奴眼不开。
今日单于恭子婿，方知娄敬是良媒。
和文潜欲知归期近
蔡肇（宋代）

欲知归期近，朱墨复在手。
出门岂无时，官事少邂逅。
张公晚定岂，千仞仰森秀。
华堂耿青灯，夜半狮子吼。
真龙服内闲，爽气凛群厩。
新诗陈五鼎，斟酌皆可口。
光华委行色，於我亦何有。
缄藏不知报，刻画无盐丑。
送致政节推朱子发归无锡二首 其一
仲并（宋代）

白发倦场屋，一官初自娱。幡然挂章绂，遽作卧江湖。

耆旧添佳传，都门续故图。会当垂不朽，名与惠山俱。
八节长欢•折花送邻女
董以宁（清代）

镇日花间。爱他新萼，饮露欺烟。低攀防压鬓，远折怕移莲。

还愁惊起春禽梦，颤春风、纤手堪怜。曾送邻家姊妹，楷字题笺。

更凭小婢传言。将泉洒、莫教半晌花蔫。插向胆瓶中，须顾盼，念他短命红颜。

新妆罢，聊摘他、衬贴香钿。但留得、一枝并蒂，折来自供屏前。
大唐故昭容上官氏铭
佚名（唐代）

夫道之妙者，乾坤得之而为形质；气之精者，造化取之而为识质。挻埴陶铸，合散消息，不可备之于人。备之于人矣，则光前绝后，千载其一。

婕妤姓上官，陇西上邽人也，其先高阳氏之后，子为楚上官大夫，因生得姓之相继。女为汉昭帝皇后，富贵勋庸之不绝。曾祖弘，随（隋）藤（腾）王府记室参军﹑襄州总管府属﹑华州长史﹑会稽郡赞持﹑尚书比部郎中。与谷城公吐万绪平江南，授通议大夫。学备五车，文穷三变。曳裾入侍，载清长坂之衣冠；仗剑出征，一扫平江之氛祲。

祖仪，皇朝晋府参军﹑东阁祭酒﹑弘文馆学士﹑给事中﹑太子洗马﹑中书舍人﹑秘书少监﹑银青光禄大夫﹑行中书侍郎﹑同中书门下三品，赠中书令﹑秦州都督﹑上柱国﹑楚国公，食邑三千户。波涛海运，崖岸山高；为木则揉作良弓，为铁则砺成利剑；采摭殚于糟粕，一令典籍困穷；错综极于烟霞，载使文章全盛。至于跨蹑簪笏，谋猷庙堂，以石投水而高视，以梅和羹而独步，宫寮府佐，问望相趋；麟阁龙楼，辉光递袭。富不期侈，贵不易交。生有令名，天书满于华屋；没有遗爱，玺诰及于穷泉。

父庭芝，左千牛，周王（李显）府属。人物本源，士流冠冕。宸极以侍奉为重，道在腹心；王庭以吐纳为先，事资喉舌。落落万寻之树，方振国风；昂昂千里之驹，始光人望。属楚国公数奇运否，解印褰裳，近辞金阙之前，远窜石门之外，并从流迸，同以忧卒。赠黄门侍郎（西台侍郎、同东西台三品）﹑天水郡开国公，食邑三千户。访以荒陬，无复藤城之榇；藏之秘府，空余竹简之书。

婕妤，懿淑天资，贤明神助。诗书为苑囿，捃拾得其菁华；翰墨为机杼，组织成其锦绣。年十三为才人该通备于龙蛇，应卒逾于星火。先皇拨乱反正，除旧布新，救人疾苦，绍天明命。神龙元年，册为昭容。以韦氏侮弄国权，摇动皇极，贼臣递构，欲立爱女为储；爱女潜谋，欲以贼臣为党。昭容泣血极谏，扣心竭诚，乞降纶言，将除蔓草。先帝自存宽厚，为掩瑕疵；昭容觉事不行，计无所出。上之，请擿伏而理，言且莫从；中之，请辞位而退，制未之许；次之，请落发而出，卒为挫衂;；下之，请饮鸠而死，几至颠坠。

先帝惜其才质，慜以坚贞，广求入腠之医，才救悬丝之命。屡移朏魄，始就痊平。表请退为婕妤，再三方许。暨宫车晏驾，土宇衔哀。政出后宫，思屠害黎庶；事连外戚，欲倾覆宗社。皇太子冲规参圣，上智伐谋，既先天不违，亦后天斯应，拯皇基于倾覆，安帝道于艰虞。

昭容居安以危，处险以泰。且陪清禁，委运于乾坤之间；遽冒铦锋，亡身于仓卒之际。时春秋四十七。皇鉴昭临，圣慈轸悼，爰造制命，礼葬赠官。太平公主哀伤，赙赠绢五百匹，遣使吊祭，词旨绸缪。以大唐景云元年八月二十四日，窆于雍州咸阳县茂道乡洪渎原，礼也，龟龙八卦，与红颜而并销，金石五声，随白骨而俱葬。

其曰：

（其一）
巨阀鸿勋，长源远系。
冠冕交袭，公侯相继。
爰诞贤明，是光锋锐。
宫闱以得，若合符契。

（其二）
潇湘水断，宛委山倾。
珠沉圆折，玉碎连城。
甫瞻松槚，静听坟茔。
千年万岁，椒花颂声。
读张氏金塘阡表
邹浩（宋代）

大笔从来不妄褒，特于阡表勇挥毫。当年种德已如此，今日里门宜自高。

云带洞山常蔼蔼，雨钟明水转滔滔。追荣更有丰碑在，行矣巍然压巨鳌。
秋郊夕望
马戴（唐代）

度鸟向栖急，阴虫逢夜多。馀霞媚秋汉，迥月濯沧波。

蔓草将萎绝，流年其奈何。耿然摇落思，独酌不成歌。
送人入上京
黄复圭（元代）

觅得清风谒紫微，临川脱却故山衣。似知云锦江头水，专照邦人昼锦归。
喜李侍郎
司马光（宋代）

贱子何为者，栖栖今二毛。沧波浮片叶，大块载秋毫。

利物物何补，营身身已劳。羡君遗世网，脱屣一何高。
冷泉亭
王锡（南北朝）

小憩空亭恋翠微，上方日暮客过稀。春秋阅尽水长冷，风雨到来山欲飞。

岭半树高猿每挂，林间云暝鹤知归。炎天坐久寒生骨，思向僧家借衲衣。
清和
白珽（元代）

白苧渐相便，因知物侯迁。
空山一雨后，小槛绿阴前。
莺在留春思，人幽减昼眠。
此时风日好，元不似梅天。
过尉氏怀阮籍
刘从益（金朝）

朝来国门游，莫抵蓬池宿。有怀阮步兵，豪气无捡束。

啸歌陟高台，长风振林木。老眼何曾青，四海无一物。

万古留诗名，九原销醉骨。居然方丈家，惜也微瑕玉。

涂穷道不穷，先生安用哭。
胥门
陈植（宋代）

长堤柳线弄春柔，姑苏台下马如流。
春波溶漾绿泼油，官船挝鼓百花洲。
旌旗{黑炎}黪城上楼，烟中雉堞高山邱，
呜呜清角行人愁。
游裴公亭
赵恒（宋代）

昔年曾此远风尘，盘谷烟霞每见分。
万里江河还壮观，一时冠盖属元勋。
海鸥春暖眠沙草，辽鹤秋高度岭云。
今日重来倍惆怅，草堂应是勒移文。
赤松三咏·赤松山
姜特立（宋代）

仙山名字几千秋，勇退曾闻汉故侯。
自笑功名无尺寸，旭来也作赤松游。
三元阁眺湖荡
林枝桥（明代）

茫茫浑显气，天地通水府。融结判三元，鸿濛开万古。

中天郁崔嵬，迥阁栖灵护。下临千顷汪，沟塍间斥卤。

败苇梗弱流，枯菱咽隘窦。远见数渔人，冒寒施罩罟。

亦有小兰桡，倾欹胶浅浦。兜底潜蛟虬，横空掠雁鹜。

窗破风刮面，槛矮仅及股。极目海天长，入耳籁号怒。

悠悠郁孤情，凭虚散八宇。
沧洲白鹭轩五首
汪炎昶（宋代）

云影天光匝钓矶，毡毳微展雪毛衣。
不知妙得天然趣，只道惊人意欲飞。
和杨兄五言二首
杜范（宋代）

羁栖余两载，尘扰费三思。
愧匪江陵掾，空多东野诗。
佩囊无限富，击钵已嫌迟。
细读停云句，多应负所期。
移石
褚载（唐代）

磷𥒘一片溪中石，恰称幽人弹素琴。浪侵多年苔色在，洗来今日碏痕深。

磨看粹色何殊玉，敲有奇声直异金。不是不堪为器用，都缘良匠未留心。
偈八首
释明辩（宋代）

吹尽风流大石调，唱出富贵黄钟宫。
舞腰催拍月当晓，更进蒲萄酒一钟。
秋夜弹棋鼓琴歌
房元阳（唐代）

流月泛艳兮露色团，拂孤□兮弄清弦。幽态窈窕兮断复连，惊风中路兮迢流年。

浮荣轻薄兮欲何贤，流商激楚兮不能宣。
秋夜
黄超然（宋代）

秋夜园林风露凉，蟲声无数出颓墙。
前朝旧事过如梦，一抵清秋一夜长。
慧聚杂题 岩阴堂
李乘（宋代）

寒帚高悬绝点埃，贮藏秋色枕山隈。僧眠石室衣生雾，客步莎庭迹印苔。

占竹鸳雏容得老，采花蜂蝶枉教来。澄怀观道如痴者，兀坐忘归忽自咍。
殿直求赋状元游六街诗
姚勉（宋代）

玉丝鞭袅散天香，十里栏干簇艳妆。
但念君恩思报称，懒骑骄马过平康。
题长庆四年历日尾
元稹（唐代）

残历半张馀十四，灰心雪鬓两凄然。

定知新岁御楼后，从此不名长庆年。
上运管张平国
华岳（宋代）

英雄三载谪东南，二月东风始放还。
马瘦尚嫌归路窄，愿求屋上一青山。
颂古
释道颜（宋代）

一阵狂风骤雨来，却於古庙且闲隈。
虽然打入鬼窟里，吞炭藏身又一回。
天历戊辰前续咏贫士一首
虞集（宋代）

目昏畏附火，枯坐寒窗中。破褐著絮重，虚豆兼冰崇。

病骨于此著，浮屠屹撑空。呼儿检馀历，记日待春风。

虽欣解冻近，翻惊纪年穷。贳酒欲自广，无钱似陶翁。
梦斋求颂
释正觉（宋代）

香风华雨政纷纷，春困何妨聊曲肱。
三世佛相传寐语，觉来无我坏儿孙。
元符放还谢英守何智翁
郑侠（宋代）

僦屋平山至典衣，来时便作十年期。
岂知未报归余闰，早有举吟送别诗。
圣主恩仁天地力，明公邻念父兄慈。
征鞍拟待春和暖，催促行装愿少迟。
九日赴宴不及简馆中同僚
刘筠（宋代）

野趣风流属此辰，帝台高会敞重茵。
绛囊为佩仙萸密，绿醖飞觞寿菊新。
兼豆丰盈尧箑馔，雅歌清壮汉营人。
年来多病欢游阻，温玉苍葭岂易亲。
为人赋横舟二首
陈容（宋代）

黄头子，捩柁听吾语。
三老驾三翼，叠鼓峭帆看风色。
一千水，归黄河，
世无客星泛灵槎。恒河水，
波斯匿王母将去，六十年间成坏故。
性无生灭河水似，黄面瞿昙以筏谕。
长淮水，一箭许，
边城白骨多於土。年年调舟已成泥，
寿蔡孤城付朝暮。岷江汉源天上来，
一夕不保如风埃。重庆今为天下首，
汉中不复言规恢。朽木为舟土为楫，
白波如山水皆立。当时商家畚筑子，
梦里撑船济川去。只今无梦岂无舟，
水浅都非泊舟处。
船回过德清
张镃（宋代）

溪平如簟不织纹，夕阳红叶参差分。
芦边孤篷饭炊芹，风力引上萦长云。
天将此意慰所欣，我倦不饭兴自醺。
思懒岂复笔下勤，一默中有诗无垠，
林下振动山应闻。
题梅月图
胡奎（元代）

娟娟古时月，粲粲江南春。美人不可见，梦堕梨花云。

玉质恒自爱，素衣安可尘。裴回岁云暮，索笑情相亲。
雨中郊外
葛天民（宋代）

暖气先回宿草根，青青行可藉芳尊。
耒须着意催花格，且为乾坤补烧痕。
落花怨十首
刘克庄（宋代）

已费栽培力，又为膏沐容。
花神浑忘却，将谓属东风。
偈颂十四首
释宗杲（宋代）

莫恋净洁处，净处使人困。
莫恋快活处，快活使人狂。
如水这窄器，随方圆短长。
放下不放下，更请细思量。
三界与万法，匪归何有乡。
若只便恁麽，此事大乘张。
为报许居士，家亲作祸殃。
豁开千圣眼，不须频祷禳。
梦得首二语足成一诗即纪梦
姚燮（清代）

片云无风天清飂，一发不动千山秋。水帘高卷月出峡，萝叶四垂猿倚楼。

半晌死生真澒洞，三元枝干大沈浮。蓬莱苑囿圣之宅，梦中吾作麒麟游。
困王孙
陈普（宋代）

养生丧死妇女手，受气成形酒色胎。
牧马夜归眠马下，梦魂犹绕旧楼台。
雷州苏公楼
折彦质（宋代）

二苏翰墨仙，谪坠百蛮里。
弟兄对床眠，此意孤一世。
凤凰台上忆吹箫 月
顾静和（清代）

寒生银粟，屋翻雪浪，璧光零乱云头。见明珠千斛，■菟如邮。

桂湿扶疏影，裁纨扇、碧衬蟾钩。北堂牖，西园飞盖，东鄙思抽。

悠悠。一声笛也，吹落了梅花，浑是悲秋。念素蛾睡起，玉锁琼楼。

剩有乘风鹏翼，好借我、骑去遨游。傲游处，冰轮碾玉，万古常浮。
除日狱空唯欠租监系颇众因悉纵遣之期以开岁
虞俦（宋代）

讼牒日已稀，私幸庭无留。
胡不了租税，顾为此拘囚。
催科迫星火，对案亦包羞。
作苦念田家，岁莫得少休。
羔酒会邻里，盍归与妇谋。
刻期亦人耳，吾其反自修。
次鲁直烹密云龙之韵 其四
黄裳（宋代）

春山椎鼓雀舌细，石涧垂丝鱼肉丰。异时相逐许馀地，杖藜自号田家翁。

有年无累反观处，水天云尽涵秋空。虽然出处有义命，必欲长往非人同。

校书千古窜讹谬，日长閒御瀛洲风，故园且付烟云笼。

落笔成诗今几卷，洗我烦襟求副本。
自武林至丁郭舟中杂兴八首 其六
刘琏（唐代）

今宵天上月，应照故乡春。桂影生圆魄，蟾光隐半轮。

盈亏知有定，离别最相亲。万里清辉遍，偏惊旅泊人。
璧上人欲行为雨止戏成一绝用前韵
吕本中（宋代）

东风不借南舟便，细雨轻寒锁暮江。更想乱山明日路，暮天风雨打船窗。
发阆中
杜甫（唐代）

前有毒蛇后猛虎，溪行尽日无村坞。
江风萧萧云拂地，山木惨惨天欲雨。
女病妻忧归意速，秋花锦石谁复数？
别家三月一得书，避地何时免愁苦？
夜意
陆游（宋代）

瘴地晨霜薄，郊墟暮雨昏。
啼螿如有恨，微火解相温。
末路真无策，孤忠敢自言。
轮囷肝胆在，白首倚乾坤。
和魏签雪诗上赵守
吴芾（宋代）

腊尽东君已报春，雪花犹未敛轻尘。
二天默祷浑如响，一夜呈祥觉有神。
千里妖氛应洗涤，万家喜气欲轮囷。
试询治行今谁最，屈指公为第一人。
盐梅
李龙高（宋代）

世味明知可口难，到头终不换寒酸。
直须袖却和羹手，何必贪居鼎鼐间。
广平宴会
苏颂（宋代）

胡中宫室本穹庐，暂对皇华辟广除。
编曲垣墙都草创，张旃帷幄类鹑居。
朝仪强效鵷行列，享礼犹存体荐馀。
玉帛系心真上策，方知三表术非疏。
读史有感（二首）
甘瑾（明代）

汴流西绕汉时宫，陵树萧萧易朔风。
金碗不冰银雁去，铜仙无露玉盘空。
御沟流水人间碧，禁苑蟠桃海上红。
却忆晋家南渡客，清谈不记误和戎。
护国寺
张商英（宋代）

薄宦区区可叹嗟，寂寥寒馆过村家。神锥岂向囊中出，宝剑聊村醉后誇。

就禄勉持毛义檄，读书空满惠生车。掩关不识青春好，一夜狂风已落花。
再次习池诗韵寄程帅二首
陈造（宋代）

春意垂垂如我老，客怀领{上四下各}欠当时。
倏惊鶗鴃鸣清昼，便有晴蜓点碧池。
酒榼相过但溪友，锦囊馀几问庐儿。
芳辰渠尽人离索，苦念从公乘烛嬉。
三用喜雨韵三首 其二
吴潜（宋代）

虬龙未必要呵禁，久暍无缘便陆沈。未遂明农归老计，且宽忧国愿丰心。

披襟雅称琉璃簟，散发何销玳瑁簪。只怕门前多褦襶，文书衔袖苦相寻。
秋夜陪张丞相赵侍御游灉湖二首
尹懋（唐代）

熊轼巴陵地，鹢舟湘水浔。江山与势远，泉石自幽深。

杳霭入天壑，冥茫见道心。超然无俗事，清宴有空林。

江上饶奇山，巑罗云水间。风和树色杂，苔古石文斑。

巴俗将千溠，灉湖凡几湾。嬉游竟不尽，乘月泛舟还。
端午帖子·皇帝阁
周必大（宋代）

暑衣先进圣皇宫，时服分颁百执同。
惟有清躬衣浣濯，更令蚕织被华戎。
董邦达万木森秋
弘历（清代）

凸者棱棱凹者洼，经霜锦绣绚㟏岈。最高更置孤亭迥，纵目因之意与遐。
宋英宝宣德自杞至邑将复东还见遗途中诗次韵
李廌（宋代）

思君仍岁此相逢，後夜梦魂无复东。
白紵泪痕何处恨，故园花信几番风。
归来可喜似新燕，惜别预愁如去鸿。
老矣奈何春半老，悠悠万事付杯中。
杂兴
陆游（宋代）

风雨鸡喔喔，雪霜柏森森。
独居虽无友，二物感我深。
酹江月（感旧再和前韵）
何梦桂（宋代）

问春何去，乱随风飞堕，杨花篱落。罗袜香囊无觅处，谁有返魂落药。细柳重门，碧桃深巷，回首曾行乐。玉龙吟断，夜深人在江阁。

因念璧月琼枝，对玉人何处，绣帘珠幕。一半青铜尘满匣，空抚鸾刀金错。薇露烟销，莲膏花凝，不寐还孤酌。一春心事，总将愁里消却。
游佛峪龙洞偕石励斋张采南孝廉 其一
王以敏（清代）

天风吹石梁，金碧炫岩腹。万花两空际，宝相一何肃。

山僧出迎客，野饷杂溪蔌。散发对屏帐，开襟到童仆。

一蝉户外鸣，导我访灵瀑。香乳漱云石，阴籁荡琴筑。

佳哉草木气，照水同一馥。閒持酒巾浣，静观游倏逐。

何处烟寺钟，凉蟾挂疏木。
冬夜举公房送崔秀才归南阳
杨衡（唐代）

闻君动征棹，犯夜故来寻。强置一尊酒，重款百年心。

灯白霜气冷，室虚松韵深。南阳三顾地，幸偶价千金。
十八日
郑孝胥（清代）

达者失之弛，不达多所忧。达与不达间，君子必有由。

使我务弃世，存亡等浮沤。一切置哀乐，木石渠何求。

有生依仁义，百年殊未休。春兰与秋菊，情感终相酬。
新昌石像
释元肇（宋代）

愿力坚如石，三生凿得开。始知真实相，元不假胚胎。

宝阁层层见，香云冉冉回。尽诚皈敬者，莫待下生来。
同周湛二上人游西湖之北山天竺晚归得十绝
释绍嵩（宋代）

闲来湖上立移时，独愧凭栏负碧漪。
西寺木鱼东寺鼓，而今总入老夫诗。
原君
黄宗羲（清代）

有生之初，人各自私也，人各自利也；天下有公利而莫或兴之，有公害而莫或除之。有人者出，不以一己之利为利，而使天下受其利；不以一己之害为害，而使天下释其害；此其人之勤劳必千万于天下之人。夫以千万倍之勤劳，而己又不享其利，必非天下之人情所欲居也。故古之人君，量而不欲入者，许由、务光是也；入而又去之者，尧、舜是也；初不欲入而不得去者，禹是也。岂古之人有所异哉？好逸恶劳，亦犹夫人之情也。

后之为人君者不然。以为天下利害之权皆出于我，我以天下之利尽归于己，以天下之害尽归于人，亦无不可；使天下之人，不敢自私，不敢自利，以我之大私为天下之大公。始而惭焉，久而安焉。视天下为莫大之产业，传之子孙，受享无穷；汉高帝所谓“某业所就，孰与仲多”者2，其逐利之情，不觉溢之于辞矣。此无他，古者以天下为主，君为客，凡君之所毕世而经营者，为天下也。今也以君为主，天下为客，凡天下之无地而得安宁者，为君也。是以其未得之也，屠毒天下之肝脑，离散天下之子女，以博我一人之产业，曾不惨然。曰：“我固为子孙创业也。”其既得之也，敲剥天下之骨髓，离散天下之子女，以奉我一人之淫乐，视为当然。曰：“此我产业之花息也。”然则，为天下之大害者，君而已矣。向使无君，人各得自私也，人各得自利也。呜呼！岂设君之道固如是乎？

古者天下之人爱戴其君，比之如父，拟之如天，诚不为过也。今也天下之人怨恶其君，视之如寇仇，名之为独夫，固其所也。而小儒规规焉以君臣之义无所逃于天地之间，至桀、纣之暴，犹谓汤、武不当诛之，而妄传伯夷、叔齐无稽之事3，乃兆人万姓崩溃之血肉，曾不异夫腐鼠。岂天地之大，于兆人万姓之中，独私其一人一姓乎！是故武王圣人也，孟子之言，圣人之言也；后世之君，欲以如父如天之空名，禁人之窥伺者，皆不便于其言，至废孟子而不立4，非导源于小儒乎！

虽然，使后之为君者，果能保此产业，传之无穷，亦无怪乎其私之也。既以产业视之，人之欲得产业，谁不如我？摄缄縢，固扃鐍，一人之智力，不能胜天下欲得之者之众，远者数世，近者及身，其血肉之崩溃在其子孙矣。昔人愿世世无生帝王家5，而毅宗之语公主，亦曰：“若何为生我家6！”痛哉斯言！回思创业时，其欲得天下之心，有不废然摧沮者乎！

是故明乎为君之职分，则唐、虞之世，人人能让，许由、务光非绝尘也；不明乎为君之职分，则市井之间，人人可欲，许由、务光所以旷后世而不闻也。然君之职分难明，以俄顷淫乐不易无穷之悲，虽愚者亦明之矣。
次韵实之二首
刘克庄（宋代）

孤臣去国四经春，迹远安知罪尚新。
蚤亦曾讥秦氏者，晚为与议濮园人。
懒笺光范干时宰，且伴田家赛社神。
醉倒不能愁世事，倩他烟柳替含颦。
馆中新蝉
刘骘（宋代）

摇落何须宋玉悲，齐亭遗恨莫沾衣。
池中菡萏香全减，井上梧桐叶乍飞。
风促筝声随断续，日移砖影自光辉。
宜秋门外饶芳树，结驷那堪送客归。
南山口
史善长（清代）

尝遍寒泉此最甘，柳阴浓处是山南。怜他风味仙城似，立马何妨一勺贪。
代宗挽歌
李端（唐代）

祖庭三献罢，严卫百灵朝。警跸移前殿，宫车上渭桥。

寒霜凝羽葆，野吹咽笳箫。已向新京兆，谁云天路遥。
寄范石湖五首
王阮（宋代）

银山铁垒洞庭秋，又见鸱夷一叶舟。
且是云仍高一著，祗将山水事清游。
送王行可赴宣城学官
陆文圭（元代）

闭关坐十年，扣门得一士。
自言贫为养，非谓学优仕。
执手问何之，赠言聊复尔。
清溪生芹藻，流入泮宫水。
先令我清心，次令人洁已。
铸金师范巧，琢玉士习美。
六经悬日月，颜孟元不死。
君欲从之游，青灯茅屋底。
相逢莫相间，扰扰鼓箧子。
除官去未间
白居易（唐代）

除官去未间，半月恣游讨。朝寻霞外寺，暮宿波上岛。

新树少于松，平湖半连草。跻攀有次第，赏玩无昏早。

有时骑马醉，兀兀冥天造。穷通与生死，其奈吾怀抱。

江山信为美，齿发行将老。在郡诚未厌，归乡去亦好。
示行者
释印肃（宋代）

绝顶无人处，融会亦非难。
独步依无住，圆心岂往还。
深深妙在无言说，莫教闲指动风幡。
大事彻头须进步，白云千里故乡关。
青玉案
吴潜（宋代）

黄昏先自无情绪。更几阵、风和雨。闲把楼头更点数。挑残灯烬，雨成香缕。此际凭谁诉。

新词旧曲歌还住。欲说相思渺无处。围定寒炉人不语。暗蛩啾唧，征鸿嘹唳，憔悴都如许。
嘉禾百咏 其四十七 白莲沼
张尧同（宋代）

沧波围四面，艳艳玉开花。自可除帘幕，清香不用遮。
满江红 壬子年成都七夕
京镗（宋代）

雨洗新秋，遣凉意、驱除残暑。还又是、天孙河鼓，一番相遇。

银汉桥成乌鹊喜，金奁丝巧蜘蛛吐。见几多、结彩拜楼前，穿针女。

舟楫具，将归去。尊俎胜，休匆遽。被西川七夕，四回留住。

此地关心能几辈，他年会面知何处。更倚阑、豪饮莫辞频，歌金缕。
武城道中夜闻作吴语而歌者仿佛竹枝遗响因为
陆完（明代）

数间茅屋隐平沙，隔岸微闻唤酒家。
若道消愁全仗酒，也停双橹倩人赊。
华阴道中
孔祥淑（清代）

柳拂秦关道，云山过几重。前村知不远，花外一声钟。
闲居
释文珦（宋代）

虽贫常晏如，兀兀坐山舍。
案有麻衣易，门无俗士驾。
虞人不从招，尼父亦待贾。
狗苟复蝇营，此事吾不暇。
侄梠随知命舟行
黄庭坚（宋代）

莫去沙边学钓鱼，莫将百丈作辘轳。
清江濯足窗下坐，燕子日长宜读书。
北都题崇福寺（寺即高祖旧宅）
薛能（唐代）

此地潜龙寺，何基即帝台。细花庭树荫，清气殿门开。

长老多相识，旬休暂一来。空空亦拟解，干进幸无媒。
偶作二首
晁说之（宋代）

闻道花都发，狂风故作仇。
春心先自薄，客恨更难收。
不免饥寒甚，永同埋壁休。
何须问詹尹，雅意在丹丘。
雪中六解 其二
姜夔（宋代）

黄鹤矶边晚渡时，柳花风急片帆飞。一声长笛鱼龙舞，白浪如山不肯归。
喜闻邻家食早麦
舒岳祥（宋代）

七十三翁饮上池，始知糠籺也生肥。
麦须似笔山雌下，荷叶如钱海鳦飞。
天运无穷人自老，川流不返志多违。
旧时此日尝新日，蚤笋窗前一尺围。
和陈倅游西湖
于九流（宋代）

高城连水石，对景未能还。
白日临流坐，清风伴我閒。
纵心移棹去，半醉入花间。
未必逢僧语，莲香已解颜。
峡江县
张埙（清代）

县城此荒迥，旅泊良可哀。山势自南来，江声临北开。

野人伐苦竹，落日衔层台。秋风衔石壁，天汉清无埃。

酌酒看鸿雁，怜渠同我来。
程帅新作止戈堂索诗谨赋三首
苏籀（宋代）

楚王禁暴惭京观，汉世残民闢徼边。
伐叛从来非得已，修文自古属高贤。
禽鱼草木无垠惠，乡校康庄议论妍。
尽悴使君朝听美，不然海国岂安全。
郑鲁门得停云馆遗砚 其二
黄易（清代）

忠孝家传两相名，一门翰墨冠前明。风流已往贞珉在，此亦人间玉带生。
奉致仕詹天官
孙蕡（明代）

京华帝城春事幽，相君家住城南陬。垂杨缺处水当户，燕子飞时花满楼。

宾客金鱼悬玉佩，儿孙锦带挂吴钩。乡园父老傥相问，佐国元勋今白头。
江上
范成大（宋代）

天色无情淡，江声不断流。
古人愁不尽，留与後人愁！
分韵奉送中济侍郎出帅环庆得启字
钱协（宋代）

除戎问边锁，谋帅系国体。遴简出丝缗，光华建旌棨。

威谋重兼济，垢玩当一洗。游刃无全牛，岂复论肯綮。

勇猛不为边，九伐秉周礼。行期凯歌还，宸廷聊聚米。

游从惜暌离，合醵置甘醴。灵囿郁敷腴，天潢湛清泚。

偕赋踵前修，银钩閟方底。从予轻若飞，吾方惭七启。
翠微山居诗 其十七
释冲邈（宋代）

茅檐静对千山月，竹户闲楼一片云。莫送往来名利客，阶前踏破绿苔纹。
行路难
武元衡（唐代）

君不见道旁废井傍开花，原是昔年骄贵家。几度美人来照影，濯纤笑引银瓶绠。

风飘雨散今奈何，绣闼雕甍绿苔多。笙歌鼎沸君莫矜，豪奢未必长多金。

休说编氓朴无耻，至竟终须合天理。非故败他却成此，苏张终作多言鬼。

行路难，路难不在九折湾。
次韵程给事书院浣纱石二首 其一
赵抃（宋代）

倾国铅黄不假施，吴兵勍敌顿凌夷。苧罗石在千馀载，好事公今尚作诗。
宿包山杨明府宅
方回（元代）

谁实生成之，谚谓慈父母，
彼锦衣玉食，及朱弦镂簋。
公但宝一砚，百倍似胜汝。
我眼公浩唱，犹有半夜许。
可亲未易别，依依睇烟雨。
送唐圜任福宁吏目
王世贞（明代）

禄薄君休问，闽天可计程。呼儿看蜃市，对客注鱼经。

岩雨任公白，山云天姥青。萧然坐州幕，鸟雀下空庭。
雨过凉甚
周紫芝（宋代）

龙脚蜿蜒苦未收，乱云携雨过西州。倚栏斜日到烟树，回首数星横夕楼。

乐岁岂关羁客事，好风聊为老人留。今宵枕簟凉如水，又向华胥作烂游。
宋襄公
王十朋（宋代）

小国争盟祸莫逃，托名仁义直徒劳。杀人祭鬼宁非忍，犹自临戎惜二毛。
中秋吟
邵雍（宋代）

中秋光景好，况复月团圆。
大抵众所家，奈何兼独难。
天晴仍客好，酒美更身安。
四者若阙一，不能成此欢。
别周侍郎五首
彭龟年（宋代）

人便适性事，医乃逢其痴。
有药不投疾，但欲甘于饴。
安知万全方，非取类舌宜。
谁能味此苦，恐厌功效迟。
钗头凤 题司属云《五秀野居诗集》后
华长发（清代）

庭初口。春还冷。绿纱窗浮光浮镜。莺声脆。花阴碎。

四围山色，一尊酒对。醉。醉。醉。

香催阵。苔添印。素心人到南村近。诗篇丽。词章绮。

长卿游倦，著书成未。秘。秘。秘。
云水
刘攽（宋代）

云水东南万里来，宦情羁思两悠哉。旧交备礼矜垂老，晚辈多端谤不材。

匠石颇知几死木，火炉容有复然灰。过梅收潦秋风起，待得鸿飞燕子回。
寄岘山愿公三首 其一
齐己（唐代）

形影更谁亲，应怀漆道人。片言酬凿齿，半偈伏姚秦。

榛莽池经烧，蒿莱寺过春。心期重西去，一共吊遗尘。
同诸公游西城木兰院
成廷圭（元代）

三月西城风日好，短筇随意踏晴沙。王孙不识蘼芜草，童子来寻枸杞芽。

白发有人中卯酒，清泉无火煮春茶。山扉寂寂僧归晚，落尽辛夷一树花。
奉次舆浦王公冬至前二日韵
湛若水（明代）

剥馀天亦复，天地讵无心。独观剥复几，千载逢知音。

流行与充塞，浑沦曷升沈？此事无声臭，茫茫何处寻。
路咏
梅尧臣（宋代）

五里十里销磨尽，千蹄万蹄来往踪。
古今不是不经历，踏破青山重复重。
点绛唇 美人耳
沈谦（清代）

巧鬓轻笼，月痕半吐真珠莹。惺憽不定。莺语俄惊醒。

蓦地心烦，唤着何曾应。提名姓。不教安静。难道真真冷。
送王阮亭宫詹祭告南海
魏坤（清代）

海花十丈红棉高，珊瑚倒影翻银涛。空濛不辨万里色，长鱼人立风颾颾。

黄木湾头祠最古，东西二庙结构牢。圣世禋宗光祀典，海若欣挟群龙翱。

缅维祝融冠溟渤，礼荐币璧羞溪毛。特遣名臣自鹤禁，一路负矢开旌旄。

寒梅却当大瘐发，冷香簌簌吹征袍。柁楼晓对岭猿饮，驿鼓暮应潮鸡号。

斋庐渐近扶胥口，夙戒执事虔牲醪。奉册陈词答清晏，间以高管张琅璈。

百灵秘怪恍毕出，图写疑秃龙眠毫。须臾蜃楼堕海底，四顾鲸鳄都潜逃。

先生此行功洵伟，非比金碧求王褒。笔摇青羊砚翡翠，光焰可夺昌黎豪。

侧闻岭表足奇士，经岁述作栖蓬蒿。星车往招堪并载，忍使宝玉名士韬。

归来藉以报天子，岂拾摇草空盘敖。
次韵张元功见贻
周孚（宋代）

山林未成归，须鬓各已老。下田我方耘，薄俸子始饱。

缅怀千里驾，荒径宿秋草。谁知剥啄声，真来慰怀抱。

崎岖得一笑，支拄费百巧。羁穷了如旧，但觉诗愈好。

青山艳桃李，渌水漾芹藻。惟时夏正中，触热畏长道。

子车且休息，我屋当洒扫。觌面尚未旬，语离无乃早。

槐阴可纵觞，共子一倾倒。但恐老伯松，羞观太玄草。
得句
苏泂（宋代）

存养龟传息，扶行鹤类形。
题诗窗纸白，住舍竹林青。
食淡神偏爽，眠稀梦亦灵。
从来知守分，真个胜看经。
春前十日作
范成大（宋代）

腊浅犹赊十日春，官忙长愧百年身。
雪催未动诗无力，愁遣还来酒不神。
节物何曾欺老病？书生自惯说悲辛。
终期戚促成何事，今古纷纷一窖尘。
京口普照寺
孙觌（宋代）

败屋茨生草，崩崖蔓老藤。布金无长者，持钵有残僧。

拨刺鱼跳釜，睢盱鼠瞰灯。炎炎三伏暑，岑绝冷如冰。
浪淘沙
朱敦儒（宋代）

白菊好开迟。冷蝶空迷。沾风惹露也随时。何事深藏偏在后，天露难移。

陶令最怜伊。同病相医。寒枝瘦叶更栽培。直待群芳零落后，独殿东篱。
送曾伯容还汉上
饶节（宋代）

轧轧篮舆来者谁，朝廷遗此一男儿。襟怀朗朗百间屋，局量汪汪万顷陂。

异日小生端欲吏，迩来至德益堪师。赠行一句西来意，雨后春江渌渺瀰。
得石刻戏书
宋伯仁（宋代）

兰亭墨妙总非真，石鼓遗文字亦湮。
更有断崖刊诅楚，辽哉千载笑亡秦。
饯唐永昌
阎朝隐（唐代）

洛阳难理若棼丝，椎破连环定不疑。

鹦鹉休言秦地乐，回头一顾一相思。
郑生尝隐天台，徵起而仕。今复谢病，隐于此
白居易（唐代）

郑君得自然，虚白生心胸。
吸彼沆瀣精，凝为冰雪容。

大君贞元沆，求贤致时雍。
蒲轮入翠微，迎下天台峰。

赤城别松乔，黄阁交夔龙。
俯仰受三命，从容辞九重。

出笼鹤翩翩，归林凤雍雍。
在火辨良玉，经霜识贞松。

新居寄楚山，山碧溪溶溶。
丹灶烧烟煴，黄精花丰茸。

蕙帐夜琴澹，桂尊春酒浓。
时人不到处，苔石无尘踪。

我今何为者，趋世身龙钟。
不向林壑访，无由朝市逢。

终当解尘缨，卜筑来相从。
别曹松山
赵汝绩（宋代）

柳条能几长，袖手不忍折。
东风恶作剧，客袂吹欲裂。
男儿数寸恶，平世三尺铁。
何门无邹裾，有国驻孔辙。
鹰鹯击飘风，不受锦鞲绁。
骅骝踏飞电，宁顾黄金埒。
中年易悲伤，浩叹弥激烈。
常恐儿曹觉，况与我辈别。
侏儒囊粟饱，壮士唾壶阙。
子行亦何以，问口尚存舌。
但惜新相知，未是古决绝。
长安万花春，芦鞭袅晴雪。
一第宜慁子，相期抱贞节。
丁未初度自述 其二
王弘诲（明代）

丁未初秋月八日，吾今六十六年过。风云自庆明时遇，岁月堪年暮景多。

缑岭笙箫怀子晋，恒河津筏念弥陀。尧天舜日知何有，白石南山浩浩歌。
天竺寺七叶堂避暑
白居易（唐代）

郁郁复郁郁，伏热何时毕。行入七叶堂，烦暑随步失。

檐雨稍霏微，窗风正萧瑟。清宵一觉睡，可以销百疾。